שלום רב לכולם,

ביום שלישי ה-1.12.15 התקיימה פגישה במשרדה של ימימה גולדברג, הפסיכולוגית הארצית, בנושא מסקנות הועדה לבחינת השינויים שנעשו באופן הקצאת המלגות. את הדברים הביאה הגברת איריס פרחי, אשר אחראית על הנושא. בפגישה נכחו נציגי המתמחים השיקומיים והקליניים (לצערי, ללא נציגות של המתמחים ההתפתחותיים והרפואיים).

לפני שאפרוס את השינויים המרכזיים שמצאה לנכון הועדה ליישם, **אני שמחה לבשר שהצלחנו לקבל שתי התחייבויות חשובות מאוד** להמשך העבודה של הממתינים להתמחות מול משרד הבריאות:

1. בנושא השקיפות מול רשימות ההמתנה ויכולת התכנון לעתיד- הוסכם כי **בנוסף ליכולת לברר את המיקום ברשימת ההמתנה, כעת יימסר גם** **מספר הממתינים בכל רשימה**. כלומר,מעתה, כאשר ממתין להתמחות יתקשר לקול הבריאות לבירור מיקומו יימסר לו המידע "הינך במקום XX מתוך XXX ממתינים".

יחד עם חדשות טובות אלה חשוב לשים לב כי הרשימה מתעדכנת בכל רגע, והמעבר בתוך הרשימה הינו דו כיווני, כלומר, ניתן גם לרדת בדירוג, ולא רק לעלות.

2. תקופת ההמתנה להתמחות הינה עמומה מאוד וחוסר הוודאות בנוגע לעתיד מקשה על קבלת החלטות שונות מבחינה מקצועית או אישית (בחירת מקום מגורים, למשל). על מנת להסיר ככל הניתן את אי הודאות הנ"ל איריס הסכימה למסור לכל חטיבה את **הצפי לכמות מקומות ההתמחות שעתידים להיפתח בכל שנה**. כלומר, תהיה אפשרות להעריך באופן גס מה הסיכוי להתחיל התמחות על חשבון מלגה בכל שנה.

אלה הן חדשות נהדרות לכשעצמן, אולם באותה נשימה גילינו כי עבור **החטיבה השיקומית עתידים להיפתח בשנה הקרובה רק 2-3 מקומות!** לדברי איריס "הפקק" הזה נוצר בגלל שמשרד הבריאות עדיין מחויב למתמחים שקבלו מלגה אישית טרם שינוי הנוסחא להקצאת המלגות, והם בעצם "תופסים" את מקומות ההתמחות. נראה כי הדרך היחידה לפתור את המצב הזה לפני שייפתר באופן טבעי (אותם מתמחים יסיימו את התמחותם) היא בעזרת הזרמת כספים נוספים לפתיחת מקומות התמחות.

**זהו מאבק שעליו אנו צריכים לעמול במרץ!**

מבחינת עיקרי המסקנות של הועדה (מצורף גם הסיכום המלא ואני ממליצה לכולם לקרוא אותו):

1. הבשורה הגדולה במסמך זה מוענקת לחטיבה הקלינית, ואין שינוי של ממש עבור החטיבות השיקומית והרפואית. השינוי לקליניים עוסק בעיקר בהגדלת מספר המלגות במוסדות האשפוזים (אשר יוצרת פקק בדרך לסיום ההתמחות) על ידי שינוי התקצוב למוסדות המרפאתיים (עמוד 7). המצב החדש יהיה כזה בו משרד הבריאות מעניק רק 1/3 תקציב למלגה במרפאה, כאשר את 2/3 הנותרים משלים המוסד עצמו בהתבסס על ההכנסות מהטיפולים אותם מעניק המתמחה, כך שהפער בתקציב יועבר למוסדות האשפוזים).

2. שינוי החלוקה המרכזית של כמות המלגות הקיימת, בעוד שבעבר הייתה חלוקה של 80% לטובת המוסדות ו-20% ליישום של משרד הבריאות בהתאם לצרכים פרטניים, כעת תהפוך החלוקה ל-90% למוסדות לעומת 10% למשרד, כלומר יהיו מעט יותר מלגות שיגיעו אל המוסדות (עמוד 5).

3. בעוד קביעת מספר מקומות ההתמחות בכל מוסד נותר בעינו והוא פועל יוצא של כמות המדריכים באותו המוסד (עמוד 7), כעת תהיה חלוקה נפרדת עבור מוסדות ציבוריים, ממשלתיים וקופות חולים. שינוי זה בא לשפר את המצב שהיה בשנתיים האחרונות לפיו המוסדות הפרטיים, בהם יש מספר רב של משרות הדרכה, קבלו הקצאת מלגות גבוהה ו"נגסו" במספר המלגות שהוקצו למוסדות הממשלתיים. בעצם כל מוסד ציבורי שמבקש לקבל הקצאה של מלגות ייבחן האם עומד בזיקה למשרד הבריאות. ככל שניסינו להבין מימימה מה הכוונה ב"זיקה"- לא ניתנה תשובה ברורה, ונראה כי הדרישות לכך עדיין לא נקבעו.

לבסוף אני מבקשת מכל מי שקרא את סיכום של הועדה ועדיין מרגיש שיש לו שאלה כלשהי- להעביר אותה אליי, ובמידה ולא אוכל לענות בעצמי- אאסוף את כל השאלות ואפנה אותן לאיריס באופן מרוכז. כמו כן, אנחנו חייבים להיות מאוחדים וחזקים בניסיונותינו לשנות את התנהלות שקיימת כבר שנים רבות ואינה עושה עמנו חסד. אם אתם קוראים את דבריי ומרגישים כי יש פה חוסר צדק, נעים בחוסר נוחות בכיסאותיכם או אפילו מתעצבנים בגלוי- דברו איתי! אני אנסה לנתב את האנרגיות האלה לפעולות שיוכלו לעזור לנו לשנות את ההתנהלות הבעייתית הזו.

בברכה,

מורן סופר-אלדד

האחראית על נושא המלגות

בוועד החטיבה השיקומית של הפ"י

moraneldad@gmail.com

052-4285662